  Наталья Тетерина 14-тӥ пӧсьтолэзе 11 часысен «Лудорвай» музей-заповедникын Гужем юонэз пусъёзы. Со улсын вань мылкыд карисьёсты кусоен турнаны дышетозы. Со сярысь ивортодэтъя «Удмуртия» агентстволы музейысь югдытонъя ёзэтлэн кивалтӥсез Елена Келарева вераз. Солэн кылъёсызъя, Гужем юон, Петрол, Куарсур — ваньмыз со удмуртъёслэн одӥгез валтӥсь праздниксылэн нимъёсыз. Гужем шорын ортчись шулдыръяськон ужлы сӥземын. Ӵапак та нуналъёсы бадӟым уж — турнаны потон — мытӥське. Со азьын одно ик вылӥ кужымъёслы вазиськоно, соин ик «Лудорвайын» ортчоно ужрад но вӧсяськонэн кутскоз, вераз Елена Келарева. Отец Павел лыктоз, ваньзы ӵош удмурт калыкен Инмарлы вазиськозы, куазьлы вазиськозы, емышъёс умоесь мед луозы шуыса Елена Келарева, «Лудорвай» музейысь югдытонъя ёзэтлэн кивалтӥсезСо верамъя, вӧсяськем бере люкаськемъёс ужаны быгатонлыксэс возьматозы. Музейын практиказэс ортчись Удмурт кун университетысь историяя факультетын дышетскисьёсты но вань мылкыд карисьёсты кусоез шерыны, тышканы но соин турнаны дышетозы. Гуртын улӥсь пиналъёс, валамон, котьмар ужаны быгато, турнаны но, мараны но. Нош егитъёс кусоез но кутыны кудпаласен уг ни валало, дыр, малы ке шуоно али аспӧртэмлыко, пӧртэм автоматизированной кусоос вань ни. Сое, дыр, капчигес кутыны, но вашкалазэ уг яра вунэтыны Елена Келарева, «Лудорвай» музейысь югдытонъя ёзэтлэн кивалтӥсезСо сяна, радъясьёс Гужем юонэ егит кузпалъёсты витё. Кусыпсэс эскерон понна соослы пӧртэм вожвылъяськонъёс дасяло.  Озьы ик вань куноосты возь вылын пӧзьтэм пӧсь ӝукен но чорыг шыдэн утялтозы.  Ватсалом, Гужем юонэз «Лудорвай» музей-заповедникын котькуд ар пусъё. Кылсярысь, кылем арын шулдыръяськон Семьялэн, яратонлэн но осконлыклэн нуналэныз огазеямын но семья кусыпъёслы сӥземын вал. Тегъёс: Лулчеберет Удмуртия Лудорвай удмуртъёс йылолъёс  